als_Latn dik_Latn sag_Latn
Opozita duhet të menaxhojë, shkruan Kulla, edhe energjinë negative të njerëzve, atë energji që vjen nga pakënaqësia ndaj qeverisë dhe energjinë pozitive, atë energji që ka të bëjë me propozimet e saj politike, programin etj.
Kur koalicioni i majtë fitoi zgjedhjet e qershorit 2013, Edi Rama, me sinqeritet i quajti një milion votat e fituara nga koalicioni i tij, si 1 milion shuplaka që shqiptarët ia dhanë qeverisjes së mëparshme. Është me shumë rëndësi ky pohim i atij që në saje të këtyre votave u bë kryeministër. Se do të thotë që koalicioni i majtë, në rastin më të mirë akumuloi një energji negative, të protestës së shqiptarëve, jo energjinë pozitive të krijuar nga forca bindëse e premtimeve të Ramës. Në qoftë se i qëndrojmë kësaj teorie të Ramës, dhe e aplikojmë atë në zgjedhjet e ardhshme parlamentare që do të mbahen në qershor, atëherë do të kemi këtë përfundim. Në fillim të këtij viti zgjedhor, opozita do ta mbajë protestën e saj të muajit shkurt, në të njëjtën datë, 18, që do të mbahen edhe zgjedhjet parlamentare katër muaj më vonë, në qershor. Nuk e di nëse është një rastësi ky kombinim, por është një simbolikë për të dhënë një mesazh. Në daçi quajeni numerologji politike, por ka një kuptim të madh. Në këndvështrimin e Teorisë së 1 milion Shuplakave, lidhja mes këtyre dy datave, më tepër se 18: 18 do të ishte 18X 18, ose 18², në kuptim të fuqisë elektorale që po fiton opozita. Është një fuqi e llojit të energjisë negative të zemërimit, të indinjatës së njerëzve nga qeverisja shumë e keqe, dhe që do të vijë duke u shumëfishuar deri në ditën e zgjedhjeve. Nuk duhet të lodhesh shumë për ta argumentuar se përse do të ndodhë kështu.
Kjo për faktin se ne tanimë jemi dëshmitarë të procesit të rrënimit të qeverisjes, për të cilin denoncimi nuk vjen më nga opozita, por nga vetë ministrat. Kryeministri Rama është i detyruar që të shkarkojë deri edhe ministra të partisë më të madhe aleate që thonë të vërtetat e qeverisë së tij. Grabitja e parave të bankave, nën hundën e Policisë së Shtetit, është bërë një dukuri aq e përsëritur, sa vështirë që të mos ketë dorë Policia e Shtetit. Pasi Qeveria u mburr se kishte asgjësuar rreth 99% të drogës së kultivuar në vend, në vendet fqinje Policia ka muaj që kap shumë tonelata drogë të ardhur nga Shqipëria.
Kur qytetarit i cili ushtron një biznes i kalon dita pa u grabitur nga qeveria, me ndonjë gjobë, as nga banditët, dhe bie të flejë “i kënaqur”, e zgjojnë duke i thënë se e kërkon Policia e Shtetit dhe vërtet ai shikon policë te dera. Por në fakt janë banditët ordinerë, të veshur si policë, që kanë ardhur ta vjedhin atë që i ka mbetur. Nuk është një fantazi e imja kjo, por ngjarja që ndodhi para disa ditëve në Tiranë, me pronarin e një pike karburanti. E pastaj çfarë duhet të mendojë ky qytetar i keqtrajtuar nga banditët e veshur si policë, i cili para se të flinte ka parë në lajmet televizive se si ministri i Punëve të Brendshme dhe drejtuesit e tij thonë se Policia e Shtetit nuk ka përgjegjësi për grabitjet e parave të bankave, sepse për to janë përgjegjëse firmat policore private? (Pavarësisht se në të gjitha rastet patrulla të Policisë së Shtetit kanë qenë shumë afër.) Për ato pak para që ky qytetar ka në bankë, nuk mban përgjegjësi shteti kur vidhen, për ato pak para që ka në shtëpi, nuk mban përgjegjësi shteti kur i vidhen. Dhe ky qytetar sigurisht që do të indinjohet.
I indinjuar është edhe ai fshatari që u gënjye nga sekserët e kartelit dhe mbolli drogë, por që në fakt ishte llogaritur si “mish për top” që t’i kapej sasia e kultivuar, që qeveria të kishte mundësi të mburrej me rezultatet në luftën kundër kultivimit të drogës. Ky fshatar tani, jo vetëm që nuk mori të ardhura, por duhet të marrë edhe para borxh për të dalë nga belaja që e gjeti me shtetin, se duhet të paguajë që të mos dënohet, ose të dënohet pak. Dhe ky njeri dhe familjarët e tij, janë të indinjuar, me një indinjim që do të shumëfishohet deri në 18 qershor, sepse do të shohin të përzgjedhurit e “Rilindjes” që do të kultivojnë drogë edhe këtë vit, pa iu hyrë gjemb në këmbë.
I indinjuar është studenti që pasi u diplomua me harxhime të mëdha nga familja, ndeshet me konkurse fiktive për vende pune në administratë, që u janë caktuar paraprakisht militantëve “rilindas”. I indinjuar është qytetari që iu shemb shtëpia ku jetonte, sepse ishte pa leje, por që shikon se jepen me bujari leje për pallate shumëkatëshe, megjithëse premtimet zgjedhore të kryeministrit kanë qenë se katet e ndërtimeve nuk do të arrijnë numrin e dy gishtave të dorës.
Lista e të indinjuarve del shumë e gjatë nëse bëhet e plotë. I gjithë ky indinjim mbarëpopullor do të shumëfishohet midis 18 shkurtit dhe 18 qershorit. Është një energji negative sigurisht, por politika e njeh edhe të tillë energji, të llojit të votës-shuplakë.
Opozita duhet të dijë ta menaxhojë mirë këtë energji negative mbarëpopullore, për ta bërë sa më rentabël atë. Qeveria është e vetëdijshme për ekzistencën dhe rritjen e kësaj mase energjie negative, e ndjen rrezikun që i vjen prej saj, prandaj kërkon ta shmangë efektin e kësaj energjie në zgjedhjet e qershorit. Për këtë qëllim qeveria do të përdorë shumë mënyra, që nga blerja e votës, te intimidimi i votuesve, duke mos përjashtuar manipulimet zgjedhore klasike. Qeveria ka një strategji për të zhvlerësuar efektin e energjisë negative që është krijuar në popull ndaj saj. Opozita duhet të ketë një strategji për të mos lejuar që kjo energji popullore antiqeveritare të shkojë kot, duke mos u shndërruar në vota.
Nëse opozita do të jetë e aftë që ta përdorë “armën” zgjedhore që unë këtu e quaj 18 X 18, atëherë fitorja e saj është e sigurt në zgjedhjet e qershorit. Dhe opozita mund ta përdorë këtë “armë” pa u trembur nga akuzat se kërkon të destabilizojë vendin, dhe realisht pa rrezikuar që të destabilizojë vendin.
Sigurisht që opozita nuk duhet të menaxhojë vetëm energjinë negative popullore në këtë periudhë që ka mbetur deri në zgjedhjet. Opozita mund të nxitë edhe krijimin e energjisë pozitive, që është besimi dhe shpresa, në dialogun e saj me elektoratin, duke i paraqitur popullit programin e saj qeverisës. Dhe sigurisht që opozita do ta bëjë këtë, aq sa të mundet. Por megjithatë, vendimtar për rezultatin e zgjedhjeve do të jetë menaxhimi i energjisë negative të krijuar në popull nga qeverisja e keqe e “Rilindjes”. Shkurt, opozita duhet të funksionojë në zgjedhje si një makineri që punon me të dyja llojet e energjive.
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn